Gasa: Jongste skietstilstand hou oornagDie foto is Saterdag in Gasa geneem. Foto: Ahraf Amra/Facebook Die jongste skietstilstand tussen Israel en Hamas wat Sondagaand in werking getree het, het deur die loop van die nag gehou. Israel het eerste tot die instelling daarvan ingestem, waarna Hamas gevolg het. Israel het onderneem om weer vredesonderhandelaars na Kaïro te stuur waar Egipte vredessamesprekings probeer fasiliteer, maar het bygevoeg dat dit onderworpe daaraan is dat die skietstilstand hou. Ban Ki-moon, sekretaris-generaal van die Verenigde Nasies (VN), het die skietstilstand verwelkom, en die hoop uitgespreek dat dit tot ‘n langdurige vrede sal lei. Hy het ‘n beroep op al die betrokke partye gedoen om konstruktief te werk te gaan en om enige optrede wat tot die hervatting van geweld sal lei, te vermy. Wedersydse griewe moet uitgepluis word. Intussen het die eerste vier gewonde Palestyne, drie vroue en ‘n kind, per vliegtuig in Ankara, Turkye, aangekom vir behandeling. Turkye is van voorneme om sowat 200 gewonde Palestyne na Turkye te vlieg vir behandeling. Bronne: The Telegrah, Trouw, De Standaard